Document ID: 32001R2243

Uredba Komisije (ES) št. 2243/2001
z dne 16. novembra 2001
o spremembi Uredbe Sveta (ES) št. 1420/1999 in Uredbe Komisije (ES) št. 1547/1999 glede pošiljk določenih vrst odpadkov v Kamerun, Paragvaj in Singapur
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 259/93 z dne 1. februarja 1993 o nadzorovanju in kontroli pošiljk odpadkov znotraj Evropske skupnosti, v Skupnost in iz nje [1], kakor je bila nazadnje spremenjena z Odločbo Komisije 1999/816/ES [2], in zlasti člena 17(3) Uredbe,
ob upoštevanju Uredbe Sveta (ES) št. 1420/1999 z dne 29. aprila 1999 o določitvi skupnih pravil in postopkov, ki se uporabljajo za pošiljke določenih vrst odpadkov v določene države nečlanice OECD [3], kakor je bila nazadnje spremenjena z Uredbo Sveta (ES) št. 1800/2001 [4], in zlasti člena 3(5) Uredbe,
ob upoštevanju naslednjega:
(1) Januarja 2000 je Komisija poslala verbalno noto vsem državam nečlanicam OECD (ter Madžarski in Poljski, ki še ne uporabljata dokončnega Sklepa OECD C(92)39). Namen te verbalne note je bil trojen: (a) obvestiti te države o novih uredbah Skupnosti; (b) zaprositi za potrditev stališč, ki so navedena v prilogah k Uredbi (ES) št. 1420/1999 in k Uredbi Komisije (ES) 1547/1999 z dne 12. julija 1999 o določitvi kontrolnih postopkov v skladu z Uredbo Sveta (EGS) št. 259/93, ki se uporabljajo za pošiljke določenih vrst odpadkov v določene države, za katere ne velja dokončni Sklep OECD C(92) 39 [5], kakor je bila nazadnje spremenjena z Uredbo (ES) št. 1800/2001; in (c) dobiti odgovor od tistih držav, ki niso odgovorile leta 1994.
(2) Izmed držav, ki so odgovorile, je Paragvaj obvestil Komisijo, da se uvoz določenih odpadkov, navedenih v Prilogi II k Uredbi (EGS) št. 259/93, sprejme brez kakršnega koli kontrolnega postopka. Glede drugih odpadkov so navedli, da se njihovo stališče ni spremenilo (odgovor z dne 1. marca 2000).
(3) Singapur je obvestil Komisijo, da se uvoz določenih odpadkov, navedenih v Prilogi II k Uredbi (EGS) št. 259/93, sprejme bodisi brez kakršnega koli kontrolnega postopka bodisi po postopku, ki se uporablja za odpadke, navedene v Prilogi III k isti uredbi ("oranžni postopek"). Glede drugih odpadkov so navedli, da se njihovo stališče ni spremenilo (odgovor z dne 4. januarja 2001).
(4) Skladno s členom 17(3) Uredbe (EGS) št. 259/93 je bil odbor, ustanovljen s členom 18 Direktive Sveta 75/442/EGS z dne 15. julija 1975 o odpadkih [6], kakor je bila nazadnje spremenjena z Odločbo Komisije 96/350/ES [7], obveščen o uradni prošnji Singapura 11. januarja 2001 in o uradni prošnji Paragvaja 8. februarja 2001.
(5) Da bi upoštevali nov položaj teh držav, je treba istočasno spremeniti Uredbo (ES) št. 1420/1999 in Uredbo (ES) št. 1547/1999.
(6) V zvezi s Kamerunom je treba spremeniti oddelek GA Priloge A k Uredbi (ES) št. 1420/1999, da bi zagotovili usklajenost z Uredbo (ES) št. 1547/1999.
(7) Ukrepi, predvideni v tej uredbi, so v skladu z mnenjem odbora, ustanovljenega s členom 18 Direktive 75/442/EGS -
SPREJELA NASLEDNJO UREDBO:
Člen 1
Prilogi A in D k Uredbi (ES) št. 1547/1999 se spremenita, kakor je določeno v Prilogi I k tej uredbi.
Člen 2
Priloga A k Uredbi (ES) št. 1420/1999 se spremeni, kakor je določeno v Prilogi II k tej uredbi.
Člen 3
Ta uredba začne veljati 20. dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 16. novembra 2001

Labels: 3
18
20